Na temelju članka 8. Odluke o Stipendiji Grada Zagreba za učenike i studente za pripadnike romske nacionalne manjine (Službeni glasnik Grada Zagreba 26/21),

**gradonačelnik Grada Zagreba**

**raspisuje**

**N A T J E Č A J**

**ZA DODJELU STIPENDIJE GRADA ZAGREBA ZA STUDENTE PRIPADNIKE ROMSKE NACIONALNE MANJINE KOJI SU PRVI PUTA UPISALI PRVU GODINU STUDIJA ZA AKADEMSKU GODINU 2021./2022.**

**1.** Za akademsku godinu 2021./2022. studentima znanstveno – istraživačkih studija koji su prvi put upisali prvu godinu preddiplomskih ili integriranih studija te kratkih stručnih studija u Gradu Zagrebu i na sastavnicama Sveučilišta u Zagrebu dodijelit će se 3 Stipendije Grada Zagreba za pripadnike romske nacionalne manjine (u nastavku teksta: Stipendija).

**2.** Pravo sudjelovanja na Natječaju za dodjelu Stipendije imaju studenti koji udovoljavaju sljedećim uvjetima:

- da su državljani Republike Hrvatske;

- da su pripadnici romske nacionalne manjine prema popisu birača ili rodnom listu;

- da su redoviti studenti prve godine sveučilišnih preddiplomskih i integriranih studija odnosno kratkih stručnih studija ili preddiplomskih stručnih studija u Gradu Zagrebu ili na nekoj sastavnici Sveučilišta u Zagrebu;

- da imaju prijavljeno prebivalište u Gradu Zagrebu neprekidno najmanje jednu godinu prije objave Natječaja;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje za 10 mjeseci računajući od 1. listopada 2021.

Mjesečno Stipendija iznosi 3.800,00 kuna neto.

**4.** Kriteriji za utvrđivanje liste kandidata za dodjelu Stipendije su:

 - uspjeh u školovanju;

 - izvanškolska i izvannastavna postignuća u prethodnoj godini;

 - socioekonomski status.

Stipendiju mogu ostvariti najviše dva kandidata iz jednog kućanstva.

Kandidati ne mogu ostvariti Stipendiju za već stečenu razinu obrazovanja.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**5.** Natječaj traje 30 dana od dana objave na web stranici Grada Zagreba.

Ako se na Natječaj prijavljuje više kandidata iz istog kućanstva svaka prijava s dokumentacijom treba biti poslana u zasebnoj omotnici.

Prijave za dodjelu Stipendije šalju se poštom preporučeno u roku 30 dana od objave Natječaja na web stranici Grada Zagreba na adresu: Ured za demografiju, Vodnikova 14, 10000 Zagreb, s naznakom „**za Natječaj za dodjelu Stipendije Grada Zagreba za studente pripadnike romske nacionalne manjine koji su prvi puta upisali prvu godinu studija za akademsku godinu 2021./2022.“**.

**6.** Prijave se dostavljaju isključivo na obrascu koji se nalazi u prilogu ovoga Natječaja **(Obrazac Rs1)**.

Uz prijavu za dodjelu Stipendije potrebno je priložiti:

1. presliku domovnice ili elektronički izvod iz knjige državljana za kandidata;

2. izvornik potvrde o upisu u popis birača izdan od strane nadležnog tijela ili presliku rodnog lista iz kojeg je vidljiv podatak o pripadnosti romskoj nacionalnoj manjini (ne stariji od dana objave Natječaja);

3. presliku potvrde o upisu u prvu godinu studija akademske godine 2021./2022.;

4. presliku svjedodžbe o državnoj maturi (obvezni predmeti);

5. presliku svjedodžbe završnog razreda srednje škole;

6. izvornik uvjerenja o prebivalištu za kandidata, ne stariji od dana objave Natječaja ili elektronički zapis o prebivalištu za kandidata, ne stariji od dana objave Natječaja, iz kojeg je vidljivo prebivalište u Gradu Zagrebu neprekidno najmanje jednu godinu prije objave Natječaja;

7. presliku potvrde o redovnom upisu u srednju školu školske godine 2021./2022. odnosno potvrdu o redovnom upisu na još jedan studij - ako je kandidat učenik još jedne škole ili student nekog visokog učilišta;

8. dokaz o izvannastavnim i izvanškolskim postignućima u prethodne dvije školske godine (sudjelovanja i nagrade na državnim, međunarodnim i svjetskim natjecanjima kojima je prethodila selekcija natjecatelja na nižim razinama natjecanja – za državno natjecanje to je županijsko natjecanje, a za međunarodno i svjetsko natjecanje to je državno natjecanje, a za natjecanja u sportu to su državna i međunarodna prvenstva) te drugim vrijednim nagradama i priznanjima;

9. dokaz o socioekonomskim prilikama u obitelji kandidata i to:

A) ako prosječni mjesečni prihod po članu kandidatova kućanstva, ostvaren od 01.01.2021. do 30.06.2021. ne prelazi 60% proračunske osnovice, odnosno ne prelazi iznos od 1.995,60 kn:

- ispunjeni i potpisani obrazac Izjave o članovima kućanstva;

- presliku potvrde Porezne uprave (ispostave prema mjestu prebivališta) o visini dohotka i primitaka za kandidata i sve članove kućanstva u razdoblju od 1.1.2021. do 30.6.2021.;

- uvjerenja o prebivalištu (u izvorniku) za sve članove kućanstva, ne starija od dana objave Natječaja ili elektronički zapisi o prebivalištu za sve članove kućanstva, ne stariji od dana objave Natječaja;

B) ako je jedan ili su oba roditelja kandidata umrla, nestala ili nepoznata ili kandidat živi u kućanstvu s jednim roditeljem ili koristi pravo na uslugu smještaja izvan vlastite obitelji:

- smrtni list ili izvadak iz matice umrlih za preminulog/e roditelja/e (preslika);

- izvadak iz matice rođenih (preslika) ili elektronički izvod iz matice rođenih za kandidata čiji je roditelj, odnosno čiji su roditelji nepoznati;

- potvrda nadležnog tijela o nestalom roditelju (preslika);

- izjava o članovima kućanstva i uvjerenje o prebivalištu za sve članove kućanstva (u izvorniku) ili elektronički zapis o prebivalištu za kandidata, ne stariji od dana objave Natječaja;

- pravomoćno rješenje ili uvjerenje centra za socijalnu skrb da kandidat koristi pravo na uslugu smještaja izvan vlastite obitelji, ne starije od dana objave Natječaja (preslika);

C) ako kandidat živi u kućanstvu s bratom ili sestrom koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi:

- za braću i sestre predškolske dobi - ispunjen i potpisan obrazac Izjave o članovima kućanstva, izvadak iz matične knjige rođenih (preslika) ili elektronički izvod iz matice rođenih te uvjerenje o prebivalištu ne starije od dana objave Natječaja (u izvorniku) ili elektronički zapis o prebivalištu ne stariji od dana objave Natječaja;

- za braću i sestre u sustavu redovitog osnovnoškolskog, srednjoškolskog i visokog obrazovanja - ispunjen i potpisan obrazac Izjave o članovima kućanstva, izvadak iz matične knjige rođenih (preslika) ili elektronički izvod iz matice rođenih teuvjerenje o prebivalištu ne starije od dana objave Natječaja (u izvorniku) ili elektronički zapis o prebivalištu ne stariji od dana objave Natječaja te potvrdu da se brat ili sestra starosti do 26 godina nalaze na redovnom školovanju u školskoj/akademskoj godini 2021./2022. (preslika);

- za braću i sestre koji su korisnici prava na doplatak za pomoć i njegu ili prava na osobnu invalidninu-ispunjenog i potpisanog obrasca Izjave o članovima kućanstva, izvadak iz matične knjige rođenih (preslika) ili elektronički izvod iz matice rođenih te uvjerenje o prebivalištu ne starije od dana objave Natječaja (u izvorniku) ili elektronički zapis o prebivalištu ne stariji od dana objave Natječaja te rješenje o priznavanju prava na doplatak za pomoć i njegu ili osobnu invalidninu i dokaz o uplati u 10. mjesecu 2021. (uplata za 9. mjesec 2021.) ili u 11. mjesecu 2021. (uplata za 10. mjesec 2021.) (preslika) ili potvrda centra za socijalnu skrb da brat ili sestra kandidata ostvaruje pravo na doplatak za pomoć i njegu ili osobnu invalidninu, ne starije od dana objave Natječaja (preslika);

D) ako je kandidat roditelj:

- izvadak iz matice rođenih, ne stariji od dana objave Natječaja, (preslika) ili elektronički izvod iz matice rođenih za svako dijete kandidata, ne stariji od dana objave Natječaja.

7**.** Prijedlog rang-liste studenata za dodjelu Stipendije s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune, nepravovremene ili ne ispunjavaju uvjete natječaja bit će objavljen na web-stranici Grada Zagreba u roku od 60 dana od dana isteka roka za podnošenje prijava.

Gradonačelnik utvrđuje konačnu listu za dodjelu Stipendije.

**8.** Nakon završetka školovanja, korisnik Stipendije obvezan je zaposliti se i raditi na području Grada Zagreba, odnosno uz suglasnost davatelja Stipendije, na području Republike Hrvatske, najmanje onoliko vremena koliko je primao Stipendiju.

Stipendist je dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao drugu novčanu stipendiju financiranu javnim sredstvima, ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako se ne zaposli u Gradu Zagrebu, odnosno uz suglasnost davatelja Stipendije, na području Republike Hrvatske i ne odradi onoliko vremena koliko je primao Stipendiju te ako bez opravdanog razloga i u roku ne dostavi podatke o zaposlenju.